डेविड एटनबरो द्वारा प्रस्तुत
निस्संदेह रूप से, अस्तित्व में आने वाले सबसे उल्लेखनीय जानवरों में से एक
और निश्चित रूप से सबसे प्रसिद्ध जानवरों में से एक, वह है डायनासोर।
टिरेनासॉरस रेक्स।
एक ऐसा जानवर जो हम सबकी कल्पना को पंख लगा देता है।
वह किस तरह का जानवर था?
वह दिखता कैसा था? वह रहता कैसे था?
अब, वैज्ञानिक अनुसंधान ने ऐसे सवालों का जवाब दे दिया है।
और केवल टी. रेक्स के बारे में ही नहीं,
बल्कि अन्य प्रजातियों के बारे में भी जो उसके साथ रहती थीं।
और नवीनतम इमेजिंग तकनीक की मदद से हम उन सभी का जीवंत चित्रण कर सकते हैं।
पृथ्वी ग्रह, छह करोड़ साठ लाख साल पहले।
आकाश उड़ने वाले दैत्यों से भरा हुआ है।
समुद्रों की गहराईयों में विशालकाय सरीसृप गश्त करते हैं।
और भूमि पर, तमाम प्रकार के डायनासोर,
जीवित रहने के लिए संघर्ष कर रहे हैं।
अब हम उस दुनिया के बारे में बहुत कुछ जानते हैं जिस पर डायनासोर राज करते थे।
यह उनकी कहानी है।
प्रीहिस्टोरिक प्लैनेट
जंगल
दक्षिण अमेरिका के जंगलों में दुनिया के सबसे ऊँचे पेड़ों में से कुछ हैं।
वे 300 फ़ीट से ज़्यादा की ऊँचाई तक बढ़ सकते हैं।
लेकिन यहाँ जानवर दैत्य भी हैं।
पेड़-पौधे खाने वाले डायनासोर।
ये हैं ऑस्ट्रोपोसाइडन।
ये 80 फ़ीट लंबे हैं।
और ये बहुत ज़्यादा खाते हैं।
इनके दाँत चबाने के लिए नहीं,
बल्कि सिर्फ़ काटने के काम आते हैं।
ऐसा एक झुंड प्रतिदिन दस टन वनस्पति खा सकता है।
इन्हें कोमल, नई पत्तियाँ पसंद हैं जो शाखाओं के सिरों पर उगती हैं।
लेकिन अगर इन्हें ख़ुद से भी ज़्यादा ऊँचे पेड़ मिलते हैं,
तो ये हार नहीं मानते।
वे अपने भारी वज़न और अपने 8 इंच मोटे ब्रेस्टबोन की मदद से
बस पेड़ों को गिरा देते हैं।
सफलता।
लेकिन जंगल में ज़िंदगी हमेशा एक संघर्ष है।
ख़ासतौर से जब एक नई जगह बनती है।
पौधे धूप पाने के लिए दौड़ लगाते हैं…
और फ़ायदा उठाने के लिए हर तरह के हथकंडे अपनाते हैं।
चंदवा में पैदा हुआ रिक्त स्थान जल्द ही भर जाता है।
दुनिया की तीन-चौथाई से ज़्यादा ज़मीन पेड़-पौधों से भरी हुई है।
यह प्रीहिस्टोरिक प्लैनेट एक हरा-भरा ग्रह है।
डायनासोर की कई अलग-अलग प्रजातियाँ जंगलों में रहती हैं।
ट्राइसेराटॉप्स, उत्तरी अमेरिका में सबसे बड़ी प्रजातियों में से एक।
ये 26 फ़ीट लंबे हो सकते हैं।
उनके सिर पर ये भारी झालर लड़ाई के समय उनकी सुरक्षा में काम आती है।
लेकिन पेड़-पौधों में भी रक्षात्मक प्रतिक्रिया होती है।
ज़हरीले विष।
ये ख़ासतौर से बच्चों के लिए ख़तरनाक हैं।
इस बच्चे का वज़न उसकी माँ के वज़न का सिर्फ़ 50वाँ हिस्सा है।
और पौधे का विष उसे वाक़ई बहुत बीमार कर सकता है।
लेकिन ट्राईसेराटॉप्स के पास ऐसे ज़हरों से निपटने का तरीका है।
वे एक विषनाशक का इस्तेमाल करते हैं।
उसका एक स्रोत एक गुफा में है जहाँ वे नियमित रूप से जाते हैं।
हालाँकि, यह बच्चा यहाँ पहले कभी नहीं आया है।
उन्हें एक ऐसे रास्ते से गुज़रना होगा
जो कई सहस्राब्दियों में, एक भूमिगत नदी द्वारा नष्ट हो गया है।
अब वे रोशनी की पहुँच से बाहर हैं।
उन्हें कुछ दिखाई नहीं देता है।
इस बच्चे को अपने परिवार के क़रीब रहना होगा।
लेकिन बहुत क़रीब भी नहीं।
अब, एक भी ग़लत मोड़ विनाशकारी हो सकता है।
आख़िरकार, झुंड उस स्थान पर पहुँच जाता है जहाँ उन्हें जाने की ज़रूरत है।
यह विषनाशक है: एक ख़ास चिकनी मिट्टी।
इन्हें क्ले लिक के रूप में जाना जाता है, और यहाँ नियमित रूप से आया जाता है।
लेकिन कोई सदस्य कम है।
उसका बच्चा कहाँ है?
भाग्य इस बच्चे के साथ था।
अपने पेट में मिट्टी की परत बनाने के बाद,
यह भी उन विषों से बचा रहेगा जो इनके द्वारा खाई जाने वाली पत्तियों में होते हैं।
जल्द ही ये सब वापस जंगल और सूरज की रोशनी में लौट जाएँगे।
दरअसल, सूरज की बहुत कम रोशनी
इन घने जंगलों की ज़मीन तक पहुँचती है।
पैटागोनिया में,
घनी वनस्पति अटूट रूप से सैकड़ों मील तक फैली हुई है।
लेकिन कभी-कभी, कुछ रहस्यमई खाली जगहें बन जाती हैं, जैसे यह वाली।
यह एक दो टन भारी, 12 फ़ुट लंबे कार्नोटॉरस का काम है। एक नर।
उसे यह जगह साफ़ करने में बहुत समय लगा है।
और अगर इसे साफ़-सुथरा रहना है तो इस पर लगातार ध्यान देने की ज़रूरत है।
यह एक ऐसा मंच है जिस पर वह मादाओं के सामने प्रदर्शन कर सकता है।
सब तैयार है और वह इस तथ्य का ऐलान करता है।
उसकी पुकारें मंद आवाज़ वाली होती हैं
और ऊँची आवाज़ वाली पुकारों के मुक़ाबले
घनी वनस्पति में ज़्यादा दूर तक पहुँचती हैं।
आख़िरकार, एक मादा आती है।
वह नर से ज़्यादा बड़ी और ज़्यादा ताक़तवर है।
अब, किसी तरह, उसे मादा को रिझाना है।
और उसे शायद यही एक मौका मिलेगा।
वह उसे ध्यान से देखती है।
अगर उसे मादा को रिझाना है,
तो उसे यह बिल्कुल अनोखे तरीके से करना होगा।
उसके पास ना तो विशाल सींग हैं, न ही कोई शानदार पूँछ।
लेकिन उसके पास छोटी, ज़ाहिराना तौर पर बेकार बाँहों की एक जोड़ी है।
और दोनों के आधार पर एक बॉल और सॉकेट जोड़ होता है
जो उसे बाँहों को स्वतंत्र रूप से हिलाने में मदद करता है।
आज नहीं।
वह क्या बेहतर कर सकता था? किसे पता?
अभी के लिए, दोबारा कचरे की सफ़ाई में लग जाना है।
यह पूर्वी एशिया है।
इन पहाड़ी जंगलों में पतझड़ जल्दी आता है
इसी समय बहुत से पेड़ फल देते हैं।
और सबसे ज़्यादा लोकप्रिय में से एक हैं, गिंकगो पेड़ के नट।
कोरिथोरैप्टर्स नाम के डायनासोरों के लिए एक दावत।
हालाँकि इनके पंख हैं, ये उड़ नहीं सकते।
इन्हें फलों की ख़ासतौर से प्रचुर मात्रा मिल गई है।
लेकिन इस तरह इकट्ठा होना अवांछित ध्यान आकर्षित कर सकता है।
कियनझोउसॉरस, इन एशियाई जंगलों का सबसे बड़ा शिकारी।
यह एक मादा है, 30 फ़ीट से भी ज़्यादा लंबी।
अगर उसे एक कोरिथोरैप्टर पकड़ना है, तो उसे और क़रीब जाना होगा।
यहाँ उसके छुपने के लिए ज़्यादा कुछ नहीं है।
लेकिन उसके शिकार ने उसे अब तक नहीं देखा है।
वह असफल रही।
लेकिन फिर, जीवन के पूरे इतिहास में,
ज़्यादातर शिकार ज़्यादातर समय असफल रहते हैं।
जैसे-जैसे मौसमी हवाएँ तेज़ होती हैं,
इन समशीतोष्ण जंगलों के कई पेड़ों के पत्ते झड़ने लगते हैं।
सर्दियाँ कठिन होंगी।
फिर भी, एक तूफ़ान शिकारियों के लिए एक छोटा अवसर प्रदान करता है।
वह दोबारा कोशिश कर रही है।
वह कम रोशनी में इतनी स्पष्ट नहीं दिखती है और तेज़ हवा ध्यान बँटा रही है।
क़रीब 36 किलो का इनाम।
और भी ज़्यादा क़ीमती, क्योंकि सर्दियाँ लगभग आ गई हैं।
उत्तरी अमेरिका के जंगलों में,
वनवासियों को एक अतिरिक्त वार्षिक ख़तरे से जूझना पड़ता है।
आग, जो बिजली गिरने से शुरू हुई।
जैसे-जैसे यह फैलती है, तापमान लगभग 1100 डिग्री सेल्सियस तक पहुँच जाता है।
आग की लपटें हवा में कई सौ फ़ीट ऊँची जाती हैं।
ज़्यादातर जानवर भागते हैं।
लेकिन इस एडमोंटोसॉरस को अपने परिवार का ध्यान रखना है।
वह उन्हें छोड़ कर नहीं जाती।
अब उन्हें आग बुझने तक, उससे एक कदम आगे रहना होगा।
यह विनाशकारी लग सकता है।
लेकिन आश्चर्यजनक रूप से, अगर कुछ पौधों को अपना जीवन चक्र पूरा करना है,
तो उन्हें जलना ही होगा।
चीड़ के पेड़ों के कोन को खोलने के लिए इस भीषण गर्मी की ज़रूरत होती है…
और उनके बीज बाहर निकालने के लिए।
और आग बुझने के कुछ ही घंटों बाद
जानवर वापस आने लगते हैं।
उनमें बीटल सबसे पहले होते हैं।
वे अपने अंडे देना शुरू करते हैं।
जब वे अंडे फूटेंगे, तो उनके लार्वा मृत लकड़ी की
लगभग अनंत आपूर्ति को खाने वाले पहले जीव होंगे।
यह अट्रॉसिरैप्टर अवसरवादी है।
खाना उपलब्ध होने पर तुरंत वापस आता है।
और यहाँ पाने के लिए कुछ और भी है।
धुआँ कीटनाशक होता है…
और यह एक जानवर को अपने परजीवों से पीछा छुड़ाने में मदद कर सकता है।
लेकिन आपको ध्यान रखना होगा।
दो टन का एक ऐंकायलोसॉर।
उसे भी आग के बाद खाने लायक़ कुछ मिलता है।
लकड़ी का कोयला।
वह उसके पेट में कई पौधों के विषाक्त पदार्थों को बाँधकर उन्हें बेअसर कर देगा।
यह मादा एडमोंटोसॉरस जंगल से जा रही है।
असंभाव्य होने के बावजूद, वह अपने दोनों बच्चों को सुरक्षित स्थान पर ले आई है।
जंगल के पौधे वापस उगने तक उन्हें नए चारागाह ढूँढने होंगे।
जहाँ पर आग यदा-कदा ही लगती है, वहाँ भी पेड़ हमेशा के लिए नहीं रहते।
और उनके मरने के बाद, वे एक बहुत ही अलग तरह के जीव के लिए भोजन बन जाते हैं।
रात में, उनमें से कुछ भयानक रूप से स्पष्ट हो जाते हैं।
जंगल की ज़मीन पर…
फफूँद उग आती है…
और चमकने लगती है।
वे अपने तंतुओं की गहराई में रासायनिक प्रतिक्रियाओं द्वारा अपनी रोशनी उत्पन्न करते हैं।
लेकिन वे ऐसा क्यों करते हैं, यह एक रहस्य है।
हो सकता है ऐसा इसलिए है क्योंकि रोशनी कीड़ों को आकर्षित करती है,
जिससे फफूँद के बीजाणुओं को फैलाने में मदद मिलती है।
यहाँ, मध्य एशिया में,
रात के समय जंगल अजीब आवाज़ों से भरा रहता है।
विशाल सॉरोपॉड सो रहे हैं।
उनके सिर और गले में हवा की थैली होती है,
जो उनका वज़न कम करती है, लेकिन उनके खर्राटों की आवाज़ बढ़ा भी देती है।
लेकिन हर कोई नहीं सो रहा है।
छोटे जीवों के लिए, दिन के मुक़ाबले अंधेरे में बाहर निकलना ज़्यादा सुरक्षित है।
ये थेरिज़िनोसॉरस बस छह महीने पहले ही अंडों से निकले हैं।
मुश्किल से तीन फीट लंबे, वे अपने वयस्क आकार का केवल दसवाँ हिस्सा हैं।
उनके पंजे खंजर की तरह लग सकते हैं, लेकिन वे सलाद के काँटों की तरह ज़्यादा इस्तेमाल होते हैं…
क्योंकि ये पौधे खाते हैं।
लेकिन, अगर आपको पता है कि कहाँ देखना चाहिए, तो इस जंगल में सभी प्रकार का भोजन है।
शहद।
वह ऊपर शाखाओं में बने मधुमक्खियों के छत्ते से टपक रहा है।
मधुमक्खियाँ आमतौर पर अपने छत्ते ज़मीन पर रहने वालों की पहुँच से दूर बनाती हैं।
लेकिन यह छत्ता ज़्यादातर छत्तों के मुक़ाबले नीचा है।
और यह बहुत अच्छा अवसर है।
ज़्यादातर डायनासोरों के विपरीत, युवा थेरिज़िनोसॉरस पेड़ पर चढ़ सकते हैं।
हालाँकि वे इसके विशेषज्ञ नहीं हैं।
घुसपैठियों को दूर रहने की चेतावनी देने के लिए गुस्से से भरी मधुमक्खियाँ लय में भिनभिनाती हैं…
वरना उन्हें परिणाम भुगतना पड़ेगा।
एक वयस्क थेरिज़िनोसॉरस।
यह विशाल है, लगभग 30 फ़ीट लंबा और पांच टन वज़न का है।
इसे रोकने के लिए मधुमक्खियाँ कुछ नहीं कर सकती हैं।
आख़िरकार, एक छोटी दावत।
और थोड़े और डंक।
दिन में भी, घने जंगलों के पेड़ों की छतरी के नीचे अभी भी अँधेरा है,
जैसे यूरोप के इस जंगल में।
किसी भी तरह के जानवरों को पहचानना मुश्किल है।
फिर भी, वे हर जगह हैं।
टेल्मैटोसॉरस शायद ही कभी बाहर निकलता है।
और उतने ही अप्रत्यक्ष…
ज़ैल्मॉक्सेस।
एक बहुत ही प्राचीन डायनासोर वंश में आख़िरी।
यह जंगल उन कुछ बची हुई जगहों में से एक है जहाँ वे अच्छी तादाद में हैं।
सात इंच लंबे, शिशु ज़ैल्मॉक्सेस कई शिकारियों के लिए नाश्ते से ज़्यादा नहीं हैं।
लेकिन फिर भी, नाश्ता खाने लायक़ होता है…
इसलिए उन्हें ध्यान रखने की ज़रूरत है।
हैट्ज़ेगॉपटरिक्स 15 फ़ीट लंबा है।
दरअसल, यह एक टेरोसॉर, पंखों वाला एक सरीसृप है,
जिन्हें यहाँ, जब वह पेड़ों के बीच शिकार कर रहा है, उसे कसकर मोड़कर रखने पड़ते हैं।
छोटे-छोटे जीवों से भरपूर यह जंगल इसके स्थायी शिकारगाहों में से एक है।
यह यूरोप के सबसे दक्षिणी छोर पर स्थित है।
यह अब तक का सबसे भारी उड़ने वाला जानवर है
और यहाँ और कोई जगह नहीं है जहाँ यह अपने विशाल पंख खोल सके,
जिनका विस्तार 30 फ़ीट से ज़्यादा है।
जंगल के कई स्थायी निवासी यहाँ नियमित रूप से आते हैं…
क्योंकि यहाँ पौधे समुद्री फुहार से भीगे होते हैं
और नमक का एक आसान स्त्रोत होते हैं।
यहाँ, सॉरोपॉड एक दूसरे से मिल सकते हैं, पारिवारिक बंधनों को फिर शुरू कर सकते हैं…
और नए संबंध बना सकते हैं।
लेकिन हैट्ज़ेगॉपटरिक्स के लिए यह बीच एक लॉन्च पैड है।
अब उसके पंख उसे एक और जंगल तक ले जाएँगे,
जहाँ हमारे प्रीहिस्टोरिक प्लैनेट पर किसी भी और जगह की तुलना में
जीवन ज़्यादा विविध और ज़्यादा प्रचुर मात्रा में होता है।
इन कहानियों के पीछे के विज्ञान को जानने के लिए,
अभी प्रीहिस्टोरिक प्लैनेट शो के पेज पर जाइए।
उप-शीर्षक अनुवादक: मीनू